РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/210-19

5. новембар 2019. године

Б е о г р а д

**З А П И С Н И К**

**22. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 10. СЕПТЕМБРА 2019. ГОДИНЕ**

Седница је почела у 14 часова.

Седницом је председавала Јасмина Каранац, председница Одбора.

Поред председавајуће, седници су присуствовали: Весна Ивковић, Миланка Јевтовић Вукојичић, Елвира Ковач, Љиљана Малушић, Мaрјана Мараш, Оливера Огњановић и Милена Турк, чланови Одбора.

Седници нису присуствовали чланови Одбора: Маја Виденовић, Енис Имамовић, Марија Јањушевић, Никола Јоловић, Виолета Лутовац Ђурђевић, Милосав Милојевић, Љупка Михајловска, Ружица Николић и Олена Папуга.

Седници су присуствовале Наташа Ст. Јовановић и Борка Грубор, заменице члана Одбора, као и народни посланик Предраг Јеленковић.

Седници су присуствовали и Бранкица Јанковић, повереница за заштиту равноправности, Мирјана Кецман, заменица поверенице за заштиту равноправности и Антигона Андонов, шефица кабинета Повереника за заштиту равноправности.

Председница Одбора је констатовала да су испуњени услови за рад и одлучивање, те је предложила следећи:

Д н е в н и р е д:

1. Разматрање Редовног годишњег извештаја Повереника за заштиту равноправности за 2018. годину (број 02-467/19 од 15. марта 2019. године).

Није било предлога за измену и допуну предложеног дневног реда. Одбор је једногласно ПРИХВАТИО предложени дневни ред.

Пре преласка на рад по утврђеном дневном реду Одбор је усвојио записнике са 15, 16, 17, 18, 20. и 21. седнице Одбора (19. седница Одбора није одржана).

**ПРВА ТАЧКА**: Разматрање Редовног годишњег извештаја Повереника за заштиту равноправности за 2018. годину

Председница Одбора је на почетку поздравила повереницу за заштиту равноправности госпођу Бранкицу Јанковић и њене сараднице Мирјану Кецман, заменицу поверенице и Антигону Андонов, шефицу кабинета. Подсетила је да Одбор разматра Извештај Повереника за заштиту равноправности у складу са чланом 238. Пословника Народне скупштине и да подноси Извештај Народној скупштини са Предлогом закључка, односно препорукама и мерама за унапређење стања у тим областима.

**Бранкица Јанковић**, повереница за заштиту равноправности, је поздравила чланове Одбора и честитала Јасмини Каранац на избору за председницу. Истакла је да иза деветог Редовног извештаја Повереника за заштиту равноправности за 2018. годину, стоји још једна година континуираног и интензивног рада.

Извештај се састоји од неколико целина у којима су дате информације о институцији, преглед нормативног оквира са посебним освртом на измене до којих је дошло у 2018. години, приказан је опис стања у остваривању и заштити равноправности, као и поступање Повереника, представљена су истраживања Повереника, извештаји и истраживања домаћих и страних институција и организација, пракса Европског суда за људска права, пракса Повереника, као и кључни проблеми у остваривању равноправности. После тога приказано је стање у погледу сарадње са органима јавне власти, организацијама цивилног друштва, међународне и регионалне сарадње, реализованих пројектних активности, преглед медијског извештавања, извештај о извршењу финансијског плана, У последњем делу дате су препоруке за сузбијање дискриминације и унапређење равноправности, као и статистички приказ рада Повереника.

Навела је да када се ради о нормативним изменама у 2018. години, усвојени су одређени закони, као и подзаконски акти који су од значаја за заштиту од дискриминације и унапређења равноправности у појединим областима. Поменула је неке стратешке документе и законе који су важни у смислу антидискриминације, као што су: Стратегија јавног здравља, Стратегија безбедности и здравља на раду, Стратегија превенције и контроле ХИВ инфекција, Закон о бесплатној правној помоћи, Закон о изменама и допунама Закона о планирању и изградњи, Закон о уџбеницима, Закон и изменама и допунама Закона о заштити права и слобода националних мањина, Закон о изменама и допунама закона о националним саветима националних мањина, Закон о изменама и допунама закона о службеној употреби језика и писама, Закон о јединственом матичном броју грађана, Закон о изменама и допунама Закона о матичним књигама. Нагласила је да је правни оквир потребно и даље унапређивати и посебно поменула Закон о забрани дискриминације.

У току 2018. године Повереник је поступао у 1407 предмета. Поверенику је поднето 947 притужби, а поред поступања по притужбама грађана, Повереник је, у складу с овлашћењима и инструментима за борбу против дискриминације, дао 300 препорука мера за остваривање равноправности, поднета је једна тужба за заштиту од дискриминације, четири предлога Уставном суду за оцену уставности, три кривичне пријаве и један захтев за покретање прекршајног поступка, а у 88 случајева предложено је покретање поступка посредовања, односно мирења. Уставни суд је у 2018. години утврдио да Одлука о коефицијентима ЈКП ГСП Београд није у сагласности са Уставом и законом, а по предлогу Повереника за оцену уставности и законитости. У току 2018. године упућено је девет иницијатива за измену прописа, као и 37 мишљења на нацрте закона и других општих аката. Такође, издато је 17 упозорења јавности и 24 саопштења за јавност. У поступку по 115 притужби, донета су мишљења, од чега је у 81 притужби донето мишљење којим је утврђена повреда одредаба Закона о забрани дискриминације и дата препорука мера, у шест случајева је утврђено да није дошло до повреда одредаба Закона, али су дате препоруке мера за остваривање равноправности, а у 28 случајева није утврђена повреда одредаба Закона о забрани дискриминације.

Највећи број притужби поднела су физичка лица. За разлику од претходних година, жене су се више обраћале него мушкарци, па од свих притужби које су поднела физичка лица, жене су поднеле 58,5%, а мушкарци 41,5%.

Поступање по препорукама Повереника које се односи на конкретне случајеве дискриминације поступљено је у 8,2%, а 21,8% није поступљено. Што се тиче препорука мера за остваривање равноправности које су упућене органима јавне власти и другим лицима поступљено је у 98,3%, што укупно са поступањем по препорукама датим у појединачним случајевима у просеку износи 88,2%. Уочено је да неки медији и поједине јавне личности не поступају по препорукама за отклањање последица повреда одредаба Закона о забрани дискриминације када је у питању дискриминација на основу сексуалне оријентације, док се по препорукама које се, примера ради, односе на особе са инвалидитетом, поступа у потпуности**.**

Везано за анализу рада по притужбама, највише притужби прошле године поднето је због дискриминације на основу инвалидитета (26,4%), старосног доба (16,5%), пола (10,7%), рођења (10,6%), здравственог стања (6,1%), затим следе притужбе поднете због дискриминације на основу националне припадности или етничког порекла (6%), брачног и породичног статуса (4,9%), сексуалне оријентације (4,2%) док су остали основи дискриминације заступљени у мањем проценту.

У погледу области друштвених односа у којима се најчешће подносе притужбе, на првом месту се налази област пружања јавних услуга или коришћење објеката и површина са уделом од 27,6%. На другом месту налази се област рада и запошљавања са 20,8%. Следе области: поступак пред органима јавне власти (17,7%), социјална заштита (13,1%), област јавног информисања и медија (6,1%), образовање и стручно оспособљавање (5,3%).

Највећи број притужби поднет је против органа јавне власти (50,5%), што је мало више у односу на претходну годину. Након тога следе правна лица (23,1%) и физичка лица (12,2%). Остало чине групе лица, организације и институције, у значајно мањем проценту.

Инвалидитет се као основ дискриминације годинама налази у врху по броју поднетих притужби, што показује да се грађани са инвалидитетом и даље суочавају са проблемима као што је доступност објеката, услуга и информација. Један од разлога за повећање броја притужби по овом основу је чињеница да је организација цивилног друштва истраживала приступачност бирачких места за особе са инвалидитетом на територији неколико градских општина у Београду, Крагујевцу и Сомбору. Охрабрује чињеница да је поступајући по препоруци Повереника, Градска изборна комисија Града Београда усвојила закључак којим се обавезала да ће предузети све активности из своје надлежности како би се избори у будућности организовали тако да се слепим и слабовидим особама омогући да гласају на приступачним гласачким листићима. Поред тога, на предлог Повереника, поступак по притужбама је окончан медијацијом између Градске изборне комисије Града Београда, градске општине Врачар и Савски венац потписивањем Споразума о разумевању са организацијом цивилног друштва у вези са обезбеђивањем приступачности бирачких места и изборног материјала, док је поступак по притужбама против Градске општине Нови Београд окончан мишљењем са препорукама, по којима је ова општина поступила. Чињеница да је одређен алтернативни начин гласања постоји, тј. да постоји могућност гласања ван бирачких места, не ослобађа од обавезе да се у поступку предлагања и утврђивања бирачких места, поштују правила приступачности. Поздравила је одговорно понашање градских општина Врачар и Савски венац које су показале да се проблеми могу решавати и на овакав начин.

Поред приступачности и даље је присутан проблем потпуног лишења пословне способности. Неопходно је у том смислу приступити усаглашавању важећих прописа са Конвенцијом о правима особа са инвалидитетом и наставити са процесом деинституционализације.

Поверенику се у 2018. години обратио велики број грађанки истичући да су поједине одредбе Закона о финансијској подршци породици са децом дискриминаторне. Након анализе овог закона Повереник је поднео више иницијатива за измену овог закона, као и предлоге за оцену уставности и законитости. С обзиром на број примедаба и важност циљева које овај закон треба да постигне у области не само популационе већ и социјалне политике, Повереник је сматрао да би било целисходно да се приступи измени овог закона и пре одлуке Уставног суда. Због тога су упутили иницијативу ресорном министарству и добили одговор да је Влада спремна, и да радна група већ ради на изменама и допунама овог закона.

На другом месту према броју поднетих притужби у 2018. години налази се старосно доба, од чега се највећи број односио на дискриминацију деце, затим следе притужбе поднете због дискриминације старијих од 18 а млађих од 65 година и притужбе због дискриминације старијих преко 65 година.

Унапређење свих видова подршке нарочито деци са инвалидитетом и сметњама у развоју, спровођење активности на инклузији и равноправном укључивању све деце у образовни систем, ангажовање стручњака и шире јавности у вези са положајем и правима деце која живе и раде на улици, превенција и заштита деце од сваке врсте насиља која подразумева и дечји рад, дечје кажњавање, неопходни су предуслови за остваривање равноправности. Одговори ресорних министарстава на ове препоруке су углавном позитивни али је нагласила да овде треба и подршка и помоћ Одбора на имплементацији тих препорука. Повереник је поступао и по притужбама које су поднеле особе између 50 и 65 година старости наводећи да су дискриминисане на основу старосног доба у поступку запошљавања и рада**.** Повереник је упутио и иницијативу за измену и допуну Закона о социјалној заштити која се односила на мање рестриктивне и искључујуће услове за остваривање права старијих суграђана на материјалну подршку, имајући у виду да због прописаног ограничења у погледу земљишног максимума, један број  грађана  не може да оствари право на новчану социјалну помоћ или им је остваривање овог права отежано, а помоћ им је неопходна. Овим су посебно погођена старачка домаћинства, која располажу површином земљишта већом од прописане, при чему је то земљиште углавном лоше структуре и није подобно за обраду. С обзиром на демографску структуру становништва и пројекције које се односе на чињеницу да становништво стари, популациона политика је од изузетног значаја, као и пружање подршке младима како би се утицало на управљање миграцијама и задржавање младих у земљи. Неопходно је пажњу посветити доступности свих нивоа образовања, спречавању раног напуштања школовања, подршци деци и младима у руралним срединама.

Број притужби у којима је наведен пол као основ дискриминације годинама се налази у самом врху по заступљености у укупном броју притужби. Као и претходних година жене су поднеле већи број притужби јер им због пола, али и породичног статуса, није било омогућено да напредују на послу, или због тога што су након повратка са породиљског одсуства или одсуства са рада ради неге детета добијале отказ уговора о раду или су распоређиване на друга радна места која су, по правилу, нижег ранга.Повереник је упутио препоруку мера свим судовима поводом напредовања на послу у ситуацијама када жена због породиљског одсуства или одсуства са рада ради неге детета није била оцењивана. Судови су поступили по овој препоруци. Такође је поступљено и по иницијативи Повереника за измену Кодекса понашања државних службеника у погледу пријаве дискриминације и сексуалног узнемиравања.

У току 2018. године Повереник је примио и притужбе у којима су очеви исказивали незадовољство поступањем центара за социјални рад приликом давања мишљења на захтев судова у поступцима за развод брака и поверавања детета. Поједине притужбе су се односиле и на поступање здравствених установа приликом хоспитализације деце и одређивања да само мајке могу бити одређене као пратиље детета, због чега је Повереник упутио препоруке мера свим здравственим установама. Сви су поступили по овој препоруци.

Истакла је да Закон о родној равноправности није донет иако постоји обавеза коју је наша држава преузела, али да имамо постојећи закон који се примењује, адекватан оквир за заштиту, али наравно да постоје услови за његово унапређење.

Доношењем Закона о спречавању насиља у породици, партнерском насиљу, може се свакако рећи да је закон постигао одређене ефекте, да је унапређено координисано деловање институција система у пружању заштите од насиља у породици, међутим ово и даље остаје један од великих изазова за читаво наше друштво и државу. У том смислунеопходно је наставити даље јачање капацитета центара за социјални рад како би могли да обезбеде мапирање потреба, благовремено активирају све облике подршке и помоћи, као и унапреде подршку и помоћ онима који су претрпели неки вид насиља.

Следећи основ по учесталости пријављивања је здравствено стање. Један број притужби је поднет због неоправданог прављења разлике с обзиром на психичко и ментално стање. Указивано је и на предрасуде према особама које имају аутизам, особама које живе са ХИВ-ом, које имају хепатитис. Указала је и на значај унапређивања палијативног збрињавања.

Дискриминација на основу националне припадности и етничког порекла је следећи основ по учесталости притужби, а највише због дискриминације припадника ромске националне мањине. Пракса Повереника потврђује бројна истраживања међународних и домаћих организација да су Роми и даље суграђани који су посебно рањиви, међу њима посебно Ромкиње.

Када се ради о сексуалној оријентацији присутан је тренд да је највећи број притужби због дискриминације у области јавног информисања. Анализа ових притужби указује да је у медијима и јавном простору и даље присутан говор који карактерише говор мржње, сензационализам, дискриминаторни ставови и увредљиво извештавање, нарочито о припадницима ЛГБТ популације, као и о женама.

По броју притужби следе притужбе поднете због чланства у политичким, синдикалним и другим организацијама, као и због дискриминације по основу имовинског статуса с обзиром да су сиромашни грађани перципирани као једна од три највише дискриминисане друштвене групе.

Везано за активности исарадњу Повереника истакла је регионалну сарадњу, као и сарадњу са Народном скупштином. Указала је да је у Извештају Европске комисије за 2018. годину о напретку Републике Србије између осталог наведено да Србија треба у наредном периоду да ојача институције за људска права, гарантује њихову независност, што укључује обезбеђивање потребних финансијских средстава и људских ресурса за рад ових тела и изразила наду да ће као и до сада у том смислу имати подршку Одбора.

**Јасмина Каранац** је након излагања гђе Јанковић отворила расправу поводом Извештаја Повереника.

**Миланка Јевтовић Вукојичић** је истакла да је Повереник на детаљан и целисходан начин указао на стање у области заштите од дискриминације, потешкоће са којима се грађани у свакодневном животу суочавају, ризике који могу довести до одређених потешкоћа када су у питању грађани, као и ризике који се односе на спровођење појединих закона, али и на мере које су предузимане ради отклањања уочених проблема. Похвалила је што из извештаја произилази да су највећи проценат поступања по препорукама имали органи јавне власти, 98%. То је свакако значајно, јер је питање људских права јако широко, а питање заштите од дискриминације је свакако најважнији приоритет за поступање свих оних који су носиоци власти. Такође, препоруке које је дао Повереник у интересу су свих грађана који имају потешкоће, пре свега особа са инвалидитетом. Истакла је значај Закона о бесплатној правној помоћи који је Народна скупштина усвојила и који ће од 1.октобра ступити на снагу, односно почети да се примењује у локалним самоуправама, јер он омогућава једнаку правну доступност свим грађанима, посебно оним најугроженијим и најсиромашнијим, као и жртвама породичног насиља.

**Марјана Мараш** је истакла да је Извештај темељан и свеобухватан и да као неко ко је у локалној самоуправи председник Комисије за праћење родне равноправности може рећи да је сагледано све оно са чим се сусрећу на локалу и да је указано на неке могуће проблеме и на њихово решавање.

**Љиљана Малушић** је истакла да је овај извештај исцрпан и детаљан, али да има једну примедбу која се тиче говора мржње, односно нереаговања Повереника у случају вређања и линчовања које се односило на децу председника Републике и да у таквој ситуацији Повереник мора моментално да реагује, без обзира да ли је у питању Ромкиња, председник Републике, неко из националне мањине, дете са посебним потребама или особе са инвалидитетом.

**Елвира Ковач** је изразила задовољство што Одбор расправља о Извештају и што се протеклих неколико месеци, без обзира на то ко бојкотује рад Скупштине, а ко не, расправљало о извештајима независних регулаторних тела. Као представник националне мањине похвалила је Извештај јер се наводи потреба да се при запошљавању води рачуна о националном саставу становништва и одговарајућој заступљености припадника националних мањина, с обзиром на то да је то једна од наших обавеза из Поглавља 23 и акционог плана, а то је и део и закључка Одбора. Током 2018. године је много тога урађено на нормативном плану, али је чињеница да је много тога и остало, на пример доношење Закона о родној равноправности. Посебно је истакла да је Извештај Европске комисије озбиљно схваћен и да постоје значајни напори у испуњавању обавеза и препорука. Захвалила се Повереници на сарадњи са Комитетом за једнакост и недискриминацију ПС Савета Европе, и њено учешће на седници у Београду.

**Бранкица Јанковић** се захвалила на речима похвале Извештају, као и на подршци и одговорила везано за питање односно сугестију народне посланице Љиљане Малушић. Навела је да у Народној скупштини постоји један прилично недопустив говор од стране појединих углавном народних посланика, а не посланица и да Повереник често указује на такав говор који и иначе постоји у јавном простору, а који обилује различитим врстама увреда и понижавајућег и увредљивог понашања. Подсетила је да је Повереник овлашћен да упозорава на типичне и тешке случајеве дискриминације, што и раде. Када је у питању председник Републике изнела је дубоко неслагање са било којом врстом увреде и навела да изузетно поштује функцију председника државе која је врло важна јер изражава наше државно јединство. Међутим, да су те увреде које су се односиле лично на председника биле у вези са дискриминацијом нема никакве дилеме да би реаговали. Када се ради о увредама које су се односиле на децу председника Републике, може се видети на вебсајту Повереника од 25. јуна 2019. године саопштење у коме се наводи да „Повереница за заштиту равноправности најоштрије осуђује вређање детета председника Републике Србије, да су недопустиве било какве увреде, претње и омаловажавања по било ком основу и то не сме постати образац свакодневне комуникације у јавном простору, а нарочито на друштвеним мрежама, где је овакав говор последњих недеља кулминирао...“ **Јасмина Каранац** се на крају захвалила госпођи Јанковић на детаљном и свеобухватном извештају. Изразила је потребу даље сарадње Одбора и Повереника, а све у циљу унапређења људских права, заштити и промоцији равноправности и истакла да ће имати и у будућности сву нашу помоћ и подршку.

Након тога је ставила на гласање Предлог закључка поводом Редовног годишњег Извештаја Повереника за заштиту равноправности за 2018. годину, са предлогом да известилац Одбора и представник предлагача на седници Народне скупштине буде председник Одбора. Председница Одбора констатовала је да је Одбор за људска и мањинска права и равноправност полова размотрио годишњи Извештај Повереника за заштиту равноправности за 2018. годину и утврдио Предлог закључка, који се доставља Народној скупштини на разматрање и усвајање:

П Р Е Д Л О Г

З А К Љ У Ч A K

поводом разматрања Редовног годишњег извештаја Повереника за

заштиту равноправности за 2018. годину

1. Народна скупштина оцењује да је Повереник за заштиту равноправности (у даљем тексту: Повереник) у свом Редовном годишњем извештају за 2018. годину целовито приказао активности у области заштите од дискриминације.

2. Народна скупштина подржава препоруке Повереника да се приступи изради стратешких докумената и акционих планова чије је важење истекло у претходном периоду или истиче у 2019. години, а пре свега стратешких докумената које се односе на превенцију и заштиту од дискриминације, унапређење положаја особа са инвалидитетом, развој социјалне заштите, развој менталног здравља, превенцију и заштиту деце од насиља, развој образовања одраслих, друштвено одговорно пословање, као и стратегију о старењу.

3. Имајући у виду налазе Повереника, Народна скупштина оцењује неопходност спровођења програма за децу у циљу неговања вредности које промовишу културу толеранције, разумевања и уважавања различитости, родне равноправности, међугенерацијске солидарности и недискриминације. Потребно је унапредити доступност основног и средњег образовања деци из осетљивих друштвених група предузимањем афирмативних мера нарочито усмерених према деци са инвалидитетом и сметњама у развоју, ромској деци и „деци улице“. Неопходно је даље радити на обезбеђивању једнаких могућности у приступу високом образовању младима из маргинализованих друштвених група.

4. Народна скупштина указује на потребу да се програмима и плановима предвиди спровођење мера и активности на свим нивоима у циљу заустављања одласка младих из Србије, као и да се интензивира рад на побољшању положаја старијих особа, нарочито у руралним и неприступачним подручјима.

5. Народна скупштина подржава препоруке Повереника које се односе на предузимање мeра и aктивнoсти кaкo би се oбeзбeдило укључивaњe и пoдстицaњe рaвнoмeрнe зaступљeнoсти жeнa и мушкaрaцa у свим сфeрaмa пoлитичкoг и jaвнoг oдлучивaњa у вршeњу jaвних функциja, посебно на нивоу лoкaлнe сaмoупрaвe. У циљу економског оснаживања жена потребно је континуирано предузимати мере за подстицање запошљавања и женског предузетништва, као и за заштиту жена од дискриминације на тржишту рада, а посебно ради остваривања равноправности у приступу радним местима, једнаким условима за напредовање и једнакој заради. Потребно је предузимати даље мере ради усклађивања баланса између породичних и радних обавеза, односно рада и родитељства.

6. Народна скупштина указује на потребу унапређивања координисаног и ефикасног деловања свих институција система у пружању заштите од насиља у породици и других облика родно заснованог насиља, уз развој сервиса за подршку жртвама насиља, као и деци сведоцима насиља.

7. Народна скупштина констатује да је неопходно предузети даље мере усмерене ка елиминисању дискриминације и стигматизације ЛГБТ особа.

8. Полазећи од налаза Повереника, Народна скупштина истиче да је неопходно посебну пажњу посветити одговорном извештавању које не сме да карактерише говор мржње, дискриминаторни ставови и увредљиво извештавање.

9. Народна скупштина оцењује да је потребно предузети све мере како би састав државних органа, органа локалне самоуправе и других органа јавне власти одговарао националном саставу становништва на том подручју. Потребно је активно радити на унапређивању положаја Рома, посебно Ромкиња.

10. Народна скупштина позива Владу да континуирано извештава Народну скупштину о спровођењу овог закључка.

11. Овај закључак објавити у „Службеном гласнику Републике Србијеˮ.

Седница је закључена у 15 часова.

СЕКРЕТАР ОДБОРА ПРЕДСЕДНИК ОДБОРА

Рајка Вукомановић Јасмина Каранац